## Zakon o dopunama Zakona o spajanju općina s područja Gradske zajednice Zagreb i prestanku Gradske zajednice Zagreb

### NN 33/1992 (12.6.1992.), Zakon o dopunama Zakona o spajanju općina s područja Gradske zajednice Zagreb i prestanku Gradske zajednice Zagreb

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o dopunama Zakona o spajanju općina s područja Gradske zajednice Zagreb i prestanku Gradske zajednice Zagreb

Proglašavam Zakon o dopunama Zakona o spajanju općina s područja Gradske
zajednice Zagreb i prestanku Gradske zajednice Zagreb, kojeg je Sabor Republike
Hrvatske donio na zajedničkoj sjednici Društveno-političkog vijeća 5. lipnja
1992. i Vijeća općina 5. lipnja 1992.

Broj: PA4-56/1-92.

Zagreb. 9. lipnja 1992.

Predsjednik Republike Hrvatske

dr. Franjo Tuđman, v. r.

---

## ZAKON

### o dopunama Zakona o spajanju općina s područja Gradske zajednice Zagreb i prestanku Gradske zajednice Zagreb

Članak 1.

U Zakonu o spajanju općina s područja Gradske zajednice Zagreb i prestanku
Gradske zajednice Zagreb ("Narodne novine", br. 47/90.), u članku
1. iza stavka 1. dodaje se novi stavak 2. koji glasi:

"Prestaje postojati općina Dugo Selo danom stupanja na snagu ovoga
Zakona. Područje općine Dugo Selo spaja se s područjem općine Grada Zagreba."

Dosadašnji stavak 2. postaje stavak 3.

Članak 2.

Iza članka 2. dodaje se novi članak 2a. koji glasi:

"Članak 2a.

Skupština općine, izvršno vijeće, organi i stručne službe općine Dugo
Selo prestaju s radom 30. lipnja 1992."

Članak 3.

Iza članka 3. dodaje se novi članak 3a. koji glasi:

"Članak 3a.

Skupština Grada Zagreba, izvršno vijeće i drugi organi i stručne službe
Grada Zagreba preuzimaju u roku iz članka 2., ovoga Zakona, prava i dužnosti
skupštine, izvršnog vijeća, organa i stručnih službi općine Dugo Selo."

Članak 4.

Iza članka 4. dodaje se novi članak 4a. koji glasi:

"Članak 4a.

Nekretnine, sredstva, prava i obveze općine Dugo Selo postaju 30. lipnja
1992. nekretnine, sredstva, prava i obveze Grada Zagreba."

Članak 5.

Iza članka 5., dodaje se novi članak 5a. koji glasi:

"Članak 5a.

Radnici organa općine Dugo Selo i njihovih stručnih službi postaju 30.
lipnja 1992. radnici organa Grada Zagreba i njihovih stručnih službi.

Radnici iz stavka 1. ovoga članka bit će u skladu s propisima raspoređeni
na poslove i zadatke utvrdene aktima o unutarnjoj organizaciji organa Grada
Zagreba i njihovih stručnih službi.

Radnici iz stavka 1. ovoga članka koji ne budu raspoređeni na temelju
odredbe stavka 2. ovoga članka ostvarivat će prava iz rada i na osnovi
rada u skladu sa Zakonom o upravi ("Narodne novine", br. 16/78.,
50/79., 29/85., 48/85., 51/90., 47/90. i 53A/91.).

Funkcionari kojima prestaje funkcija prestankom rada organa općine Dugo
Selo, ostvarivat će svoja prava utvrđena Zakonom o radnim odnosima ("Narodne
novine", br. 19/90. i 19/92.)."

Članak 6.

Iza članka 7. dodaje se novi članak 7a. koji glasi:

"Članak 7a.

Skupština Grada Zagreba uskladit će svoje propise i druge opće akte
glede područja dosadašnje općine Dugo Selo u roku od dva mjeseea od dana
stupanja na snagu ovoga Zakona.

Do donošenja propisa i drugih općih akata iz stavka 1. ovoga članka,
primjenjivat će se propisi i drugi opći akti općine Dugo Selo, kao propisi
i opći akti Grada Zagreba."

Članak 7.

Iza članka 8. dodaje se novi članak 8a koji glasi:

"Članak 8a.

Odbornicima u Skupštini općine Dugo Selo prestaje mandat danom stupanja
na snagu ovoga Zakona, osim predsjedniku skupštine i predsjednicima vijeća
Skupštine općine Dugo Selo koji postaju odbornici odgovarajućih vijeća
Skupštine Grada Zagreba.

Zastupnik izabran u Vijeće općina Sabora Republike Hrvatske u izbornoj
jedinici koja je činila područje općine Dugo Selo, nastavlja mandat kao
zastupnik Grada Zagreb."

Članak 8.

Ovaj Zakon stupa na snagu osmoga dana od dana objave u "Narodnim
novinama".

Klasa: 015-05/92-01/06

Zagreb, 5. lipnja 1992.

SABOR REPUBLIKE HRVATSKE

Predsjednik Društveno-političkog vijeća

**Vice Vukojević, dipl. iur., v. r.**

Predsjednik Vijeća općina

**Luka Bebić, dipl. ing., v. r.**

Predsjednik Vijeća udruženog rada

**mr. Ivan Matija, v. r.**

Predsjednik Sabora

**dr. Žarko Domljan, v. r.**

Zakon, NN 33/1992-831
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)